**Tarki Ilari Kangas** (s. 1969) on rikollisjärjestö M.O.R.E.:n entinen johtaja. Hänen isänsä on entinen poliisi Pekka Erkkilä.

Marraskuussa 1992 Hauhon kihlakunnanoikeus tuomitsi Kankaan viideksi vuodeksi vankeuteen törkeästä petoksesta ja törkeästä ryöstöstä. Tuomio liittyi niin sanottuun Hattulan valuuttaryöstöjuttuun, jossa eräältä liikemieheltä varastettiin noin 2,2 miljoonaa markkaa markkoina ja Ruotsin kruunuina. Pekka Erkkilä oli myös syytettynä tapauksesta, mutta oikeus hylkäsi hänen syytteensä kesäkuussa 1993.

Tammikuussa 2000 Kangas tuomittiin Tampereen käräjäoikeudessa 9 vuodeksi vankeuteen niin sanotusta Ruoveden huumejutusta. Tapauksessa ammattimainen liiga toi hasista Suomeen Espanjasta ja Hollannista lähes 160 kiloa, jota kaupattiin ympäri Suomea Seinäjoen ja Janakkalan jakelupisteistä. Hasiksen lisäksi heillä oli kaupan pieniä eriä amfetamiinia.. Turun hovioikeus tuomitsi Kankaan tapauksen johdosta 10 vuodeksi vankeuteen. Kyseisessä tapauksessa takavarikoitiin Suomen siihen mennessä suurin yksittäinen huume-erä, 94 kiloa.

Kangas ja Pekka Erkkilä tuomittiin marraskuussa 2009 Helsingin käräjäoikeudessa vankeuteen törkeästä petoksesta ja törkeän petoksen yrityksestä.

Maaliskuussa 2012 Kouvolan hovioikeus tuomitsi Kankaan 2 vuodeksi 7 kuukaudeksi vankilaan törkeästä kiristyksestä ja sen yrityksestä. Hänen lisäkseen oikeus langetti Simeon Kärkkäiselle 2 vuoden 6 kuukauden ja Mika Tapio Leivoselle 2 vuoden 5 kuukauden vankeusrangaistuksen törkeästä kiristyksestä. Hovioikeuden päätöksen mukaan miehet olivat perineet velkoja ilman perusteita ja rahojen vaatimiseen oli liittynyt uhkailua. Kymenlaakson käräjäoikeus oli aiemmin hylännyt syytteet aiheettomina.

Toukokuussa 2012 Kankaalle luettiin Pirkanmaan käräjäoikeudessa syyte törkeästä kiristyksestä. Syyttäjän mukaan Kangas ja viisi muuta olivat perineet olemattomia velkoja yhteensä yli 270 000 euroa Vaasassa, Tampereella ja Helsingissä. Näyttö perustui suurelta osin poliisin salaa nauhoittamiin puhelinkeskusteluihin, joissa käytettiin syytteen mukaan peitekieltä. 15. kesäkuuta 2012 Kangas tuomittiin vuodeksi ja kahdeksaksi kuukaudeksi vankeuteen. Samassa jutussa tuomittiin törkeästä kiristyksestä kahdeksi vuodeksi vankeuteen Hells Angels MC:n jäsen Harri Juhani Nääppä, sekä Mika Leivonen törkeästä kiristyksestä puoleksitoista vuodeksi vankeuteen.

Kesäkuussa 2022 Kangas tuomittiin Pohjanmaan käräjäoikeudessa 2 vuoden ja 7 kuukauden vankeusrangaistukseen kahdesta törkeästä petoksesta. Kangas oli rikoskumppaninsa kanssa esiintynyt helluntaiuskovaisina sisaruksina. He huijasivat kahdelta herkkäuskoiselta mieheltä näiden koko omaisuuden eli 535 000 euroa.

Lähteet
-------

1. ↑  Gangsteripomolle vankeutta törkeästä talousrikoksesta  27.11.2009. Iltalehti.  Arkistoitu 14.4.2010. Viitattu 27.6.2011.
2. ↑  Pekka Erkkilälle syyte törkeästä ryöstöstä.  *Helsingin Sanomat*, 27.1.1993. Artikkelin verkkoversio. Viitattu 27.6.2011.
3. ↑  Lapualaismies sai viisi vuotta vankeutta valuuttaryöstöstä.  *Helsingin Sanomat*, 26.11.1992. Artikkelin verkkoversio. Viitattu 27.6.2011.
4. ↑  Puolustus kiisti yhä Pekka Erkkilän osuuden Hattulan valuuttaryöstöön.  *Helsingin Sanomat*, 28.4.1993. Artikkelin verkkoversio. Viitattu 27.6.2011.
5. ↑  Oikeus hylkäsi Erkkilän syytteet Hattulan valuuttaryöstössä.  *Helsingin Sanomat*, 16.6.1993. Artikkelin verkkoversio. Viitattu 27.6.2011.
6. ↑  Kahdelle yhdeksän vuotta vankeutta Ruoveden huumejutussa  29.1.2000. Turun Sanomat. Viitattu 27.6.2011. [vanhentunut linkki]
7. ↑  Ruoveden hasisvälittäjille pitkät tuomiot  2.1.2002. Turun Sanomat. Viitattu 27.6.2011. [vanhentunut linkki]
8. ↑  Konekauppajuttu: Oikeus hylkäsi päätekijöiksi väitettyjen syytteet  27.11.2009. MTV3. Viitattu 27.6.2011.
9. ↑  Hovioikeus langetti vankeutta velkoja perineille  1.3.2012. Helsingin Sanomat.  Arkistoitu 2.3.2012. Viitattu 8.5.2012.
10. ↑  Syyttäjä: "Mestaruussarjan urheilujoukkue"oli Helvetin enkelit ja M.O.R.E  7.5.2012. Aamulehti.  Arkistoitu 10.5.2012. Viitattu 8.5.2012.
11. ↑  Järjestäytyneen rikollisuuden raju velanperintä oikeuteen Tampereella  6.5.2012. Aamulehti.  Arkistoitu 10.5.2012. Viitattu 8.5.2012.
12. ↑  Rikollisjärjestön jäsenille jo toinen ehdoton tuomio – eivät joudu vieläkään vankilaan  15.6.2012. Aamulehti.  Arkistoitu 17.6.2012. Viitattu 15.6.2012.
13. ↑  Ranta, Niko: Rikkaalle miehelle kävi köpelösti – tili tyhjeni, kun "helluntaiuskovaiset sisarukset" panivat ranttaliksi *Ilta-Sanomat*.  9.6.2022. Viitattu 9.6.2022.